Γ.Σ. Λαυρίου

Ο **Γυμναστικός Σύλλογος Λαυρίου** είναι ελληνικός αθλητικός σύλλογος που δραστηριοποιείται και εδρεύει στο Λαύριο Αττικής. Επίσημο έτος ίδρυσής του είναι το 1990. Το σήμα του απεικονίζει μία κουκουβάγια, σύμβολο του πρώτου νομίσματος που φτιάχτηκε στην Αρχαία Ελλάδα, με μέταλλο που προήλθε από τα ορυχεία του Λαυρίου.

Ο σύλλογος διατηρεί επαγγελματικό τμήμα ανδρικής καλαθοσφαίρισης που αγωνίζεται στην Α2 Εθνική Κατηγορία με τη νομική και χορηγική ονομασία **Κ.Α.Ε. Λαύριο DHI**. Επιπλέον, διατηρεί ερασιτεχνικά τμήματα υποδομής για νεαρούς αθλητές και αθλήτριες. Ακόμη, έχουν δημιουργηθεί τμήματα στίβου και πάλης. Έδρα των τμημάτων καλαθοσφαίρισης είναι το Κλειστό Γυμναστήριο του Δήμου Λαυρεωτικής, χωρητικότητας 1.700 θεατών.

## Τμήμα καλαθοσφαίρισης ανδρών
### Ιστορική αναδρομή
#### Πρώτα βήματα στις τοπικές κατηγορίες (1990-2002)
Κατά τη δημιουργία του ο σύλλογος τοποθετήθηκε στην Γ' Κατηγορία Ανδρών της Ε.Σ.Κ. Αττικής. Περίπου μια δεκαετία μετά, και συγκεκριμένα το Μάιο του 1999, πανηγύρισε την άνοδό του στην Β' Κατηγορία (1999-00), ενώ την αμέσως επόμενη χρονιά στην Α' Κατηγορία (2000-01). Η περίοδος 2001-02 στάθηκε κομβική για το σύλλογο καθώς κατέκτησε το Πρωτάθλημα Α' Κατηγορίας Ανδρών Ε.Σ.Κ.Α. λαμβάνοντας εισιτήριο για τις εθνικές κατηγορίες.

#### Θητεία στη Γ' Εθνική (2002-2007)
Η πρώτη παρουσία της ομάδας του Λαυρίου σε εθνική κατηγορία καταγράφεται την περίοδο 2002-03 οπότε και εντάχθηκε στον 1ο Όμιλο Νότου της Γ' Εθνικής Κατηγορίας. Διεκδίκησε την άνοδο απέναντι σε 13 αντιπάλους σημειώνοντας μέχρι το τέλος της χρονιάς 15 νίκες και 11 ήττες. Στον τελικό βαθμολογικό πίνακα βρέθηκε στην 5η θέση, σε απόσταση ασφαλείας από τη ζώνη του υποβιβασμού.

Την επόμενη περίοδο, 2003-04, πάντα στον ίδιο Όμιλο η ομάδα διεκδίκησε με αξιώσεις την άνοδο ισοβαθμώντας με την Απολλωνιάδα Πατρών, έχοντας συγκεντρώσει 20 νίκες και 6 ήττες. Στην τελική κατάταξη τοποθετήθηκε τελικά στην 3η θέση, αφήνοντας υποσχέσεις για μελλοντική άνοδο.

Αυτή δεν ήρθε ούτε την επόμενη χρονιά, 2004-05, οπότε και η ομάδα αγωνίστηκε στα πλαίσια του 2ου Ομίλου Νότου. Στον τελικό βαθμολογικό πίνακα διαμορφώθηκε ισοβαθμία μεταξύ των συλλόγων Λαύριο, Ίκαρος Νέας Σμύρνης και Προοδευτική Νεολαία που συγκέντρωσαν από 17 νίκες και 7 ήττες η καθεμία. Το Λαύριο τοποθετήθηκε ξανά στην 3η θέση, υψηλότερα από τις άλλες δύο ομάδες.

Την περίοδο 2005-06 η ομάδα σημείωσε ακόμη καλύτερες επιδόσεις, συλλέγοντας 20 νίκες και 6 ήττες. Τελικά τερμάτισε στη 2η θέση του Ομίλου της, τον οποίο συνέθεσαν 14 ομάδες, χάνοντας τον τίτλο και την άνοδο από τον Πανερυθραϊκό.

Την αγωνιστική περίοδο 2006-07, οπότε και επέστρεψε στον 1ο Όμιλο Νότου, το Λαύριο είχε τελικά τον καλύτερο μέχρι τότε απολογισμό του, με 24 νίκες και 2 ήττες. Με τον τρόπο αυτό αναδείχθηκε Πρωταθλητής της Γ' Εθνικής, ένας από τους τέσσερις για την περίοδο αυτή, προχωρώντας στο αμέσως ανώτερο αγωνιστικό επίπεδο.

#### Τριετία στη Β' Εθνική (2007&#45;2010)
Το Λαύριο ξεκίνησε το φθινόπωρο του 2007 την πορεία του στη Β' Εθνική Κατηγορία η οποία διοργανωνόταν τότε με τη σύνθεση ενός και μοναδικού ομίλου. Παράλληλα οι συμμετέχουσες ομάδες είχαν την υποχρέωση να συμμετάσχουν στην κλήρωση του Κυπέλλου Ελλάδος (αυτό καταργήθηκε το καλοκαίρι του 2012). Προπονητής της ομάδας σε ολόκληρη την τριετία αυτή ήταν ο Χρήστος Σερέλης.

Την αγωνιστική περίοδο 2007-08 οπότε και 16 ομάδες διεκδίκησαν την άνοδο στην Α2 Εθνική Κατηγορία, το Λαύριο συγκέντρωσε 20 νίκες και 10 ήττες, όσες και ο Ίκαρος Καλλιθέας. Βάσει των επόμενων κριτηρίων κατάταξης, το Λαύριο βρέθηκε υψηλότερα από την άλλη ομάδα στην τελική βαθμολογία και συγκεκριμένα στην 6η θέση. Την ίδια χρονιά η ομάδα του Λαυρίου συμμετείχε για πρώτη φορά στην ιστορία της στο θεσμό του Κυπέλλου Ελλάδος, δίνοντας συνολικά τρεις αγώνες. Ειδικότερα στην Α' Φάση απέκλεισε διαδοχικά εντός έδρας το Σπόρτιγκ Αθηνών (74-60)  και εκτός έδρας τον Κ.Α.Ο.Δ. (64-65), για να ανακοπεί η πορεία της στην 1η Αγωνιστική της Β' Φάσης από την Ξάνθη (76-77).

Η επόμενη χρονιά, 2008-09, ήταν σε μεγάλο βαθμό επανάληψη της προηγούμενης, εφόσον η ομάδα είχε ακριβώς τον ίδιο απολογισμό σε νίκες και ήττες και τερμάτισε εκ νέου στην 6η θέση του βαθμολογικού πίνακα. Αυτή τη φορά δε σημειώθηκε κάποια ισοβαθμία. Το Λαύριο συμμετείχε επίσης σε τρεις αγώνες για το Κύπελλο Ελλάδος, υποχρεώνοντας σε ήττα διαδοχικά τον Κ.Α.Ο.Δ. (64-61)  και τον Ερμή Λαγκαδά (80-75). Εντούτοις, στην 1η Αγωνιστική της Β' Φάσης αποκλείστηκε από την Ολύμπια Λάρισας με σκορ 55-76.

Η περίοδος 2009-10 αποδείχθηκε σημαντική στην ιστορία του συλλόγου εφόσον σε αυτή κατέκτησε το Πρωτάθλημα της Β' Εθνικής και έλαβε το δικαίωμα ανόδου στην αμέσως υψηλότερη κατηγορία. Έχοντας 15 αντιπάλους απέναντί του συγκέντρωσε 24 νίκες και 6 ήττες, όσες και ο Πανελευσινιακός. Βάσει των επόμενων κριτηρίων κατάταξης η πρωτιά και ο τίτλος αποδόθηκαν στο Λαύριο, αν και εκείνη τη χρονιά ανέβηκαν έτσι κι αλλιώς έξι συνολικά ομάδες. Στη διοργάνωση του Κυπέλλου ο σύλλογος πέρασε επιτυχώς από την Α' Φάση ξεπερνώντας το εμπόδιο αρχικά του Παγκρατίου (77-68 εντός έδρας)  και στη συνέχεια του Μεγάλου Αλεξάνδρου Θεσσαλονίκης (64-85 εκτός έδρας). Στη Β' Φάση νίκησε στην 1η Αγωνιστική τον Αίαντα Ευόσμου (72-59)  για να ηττηθεί στη 2η Αγωνιστική από τον Π.Α.Ο.Κ. με σκορ 73-83.

#### Παραμονή στην Α2 Εθνική (2010-2015)
Το Λαύριο πραγματοποίησε το ντεμπούτο του στην Α2 Εθνική Κατηγορία την αγωνιστική περίοδο 2010-11, χρονιά κατά την οποία αγωνίστηκαν σε αυτή 16 ομάδες συνολικά. Στον τελικό βαθμολογικό πίνακα ο σύλλογος τερμάτισε αρκετά υψηλά για ομάδα χωρίς παραστάσεις από την κατηγορία και συγκεκριμένα στην 4η θέση. Αναλυτικότερα συγκέντρωσε 17 νίκες και 13 ήττες σε ανταγωνιστικό πρωτάθλημα 30 αγωνιστικών. Κορυφαίος σκόρερ της ομάδας, αλλά και του Πρωταθλήματος, για τη χρονιά αυτή αναδείχθηκε ο Γιάννης Κακιούζης (525 πόντοι σε 30 αγωνιστικές, 17,50 κατά μ.ό.) Επίσης διακρίθηκαν οι Διονύσης Γιαννακόπουλος (302 πόντοι σε 19 αγωνιστικές, 15,89 κατά μ.ό.) και Νίκος Ψυλέας (380 πόντοι σε 26 αγωνιστικές, 14,62 κατά μ.ό.). Στη διοργάνωση του Κυπέλλου Ελλάδος η ομάδα έδωσε δύο παιχνίδια στα πλαίσια της Α' Φάσης. Στο πρώτο νίκησε εκτός έδρας με σκορ 51-77 τον Απόλλωνα Καλαμαριάς, για να ηττηθεί στο δεύτερο εκτός έδρας με σκορ 69-63 από τη Νέα Κηφισιά, με συνέπεια να αποκλειστεί.

Την επόμενη χρονιά, 2011-12, η ομάδα ολοκλήρωσε τις αγωνιστικές της υποχρεώσεις για την ίδια κατηγορία χαμηλότερα και συγκεκριμένα στην 8η θέση της τελικής κατάταξης. Απολογισμός της περιόδου ήταν 16 νίκες και 14 ήττες με αποτέλεσμα να ισοβαθμήσει με τον Ο.Φ.Η. Βάσει των επόμενων κριτηρίων κατάταξης η ομάδα του Ηρακλείου τοποθετήθηκε μία θέση υψηλότερα. Τις καλύτερες επιδόσεις στο σκοράρισμα την περίοδο αυτή είχαν οι ίδιοι αθλητές με την προηγούμενη: οι Ψυλέας (486 πόντοι σε 29 αγωνιστικές, 16,76 κατά μ.ό.), Κακιούζης (447 πόντοι σε 30 αγωνιστικές, 14,90 κατά μ.ό.) και Γιαννακόπουλος (292 πόντοι σε 29 αγωνιστικές, 10,07 κατά μ.ό.). Σε ό,τι αφορά το Κύπελλο, το πρώτο προγραμματισμένο παιχνίδι της ομάδας απέναντι στο Αιγάλεω δεν διεξήχθη με υπαιτιότητα της αντίπαλης ομάδας, συνεπώς το Λαύριο πέρασε άνευ αγώνος. Στον επόμενο αγώνα στα πλαίσια της 2ης Αγωνιστικής της Α' Φάσης ηττήθηκε εκτός έδρας από τον Πανερυθραϊκό με σκορ 74-59 και αποκλείστηκε.

Οι ομάδες της Α2 Εθνικής μειώθηκαν σε 14 την αγωνιστική περίοδο 2012-13 κάτι που μείωσε το πλήθος των αγωνιστικών σε 26 στον αριθμό. Με συγκομιδή από 15 νίκες και 11 ήττες το Λαύριο έκλεισε τη χρονιά στην 5η θέση της βαθμολογικής κατάταξης, ανανεώνοντας την παρουσία του στην ίδια κατηγορία και για την επόμενη χρονιά χωρίς ιδιαίτερα προβλήματα. Τους περισσότερους πόντους για λογαριασμό της ομάδας συγκέντρωσε ο Γιαννακόπουλος (398 πόντοι σε 25 αγωνιστικές, 15,92 κατά μ.ό.), ενώ παραγωγικότερος ανά παιχνίδι ήταν ο Κακιούζης (296 πόντοι σε 18 αγωνιστικές, 16,44 κατά μ.ό.). Διακρίθηκαν επίσης οι Χρήστος Λυμπερόπουλος (228 πόντοι σε 20 αγωνιστικές, 11,40 κατά μ.ό.) και Γιώργος Ψωμαδέρης (284 πόντοι σε 26 αγωνιστικές, 10,92 κατά μ.ό.). Στο σύνολο όλων των αθλητών του Πρωταθλήματος, ο Γιαννακόπουλος είχε τη δεύτερη καλύτερη επίδοση στη συλλογή κερδισμένων φάουλ, ενώ ο Κακιούζης πρώτευσε στο σύστημα της αξιολόγησης (0,689 σε 509 λεπτά συμμετοχής). Στο θεσμό του Κυπέλλου Ελλάδος, το Λαύριο ξεπέρασε και πάλι επιτυχώς το εμπόδιο του πρώτου αγώνα, όπου και νίκησε εκτός έδρας με σκορ 63-74 τη Δόξα Λευκάδας. Ωστόσο στην 1η Αγωνιστική της Β' Φάσης αποκλείστηκε από τους Ικάρους Σερρών που επικράτησαν με σκορ 64-60.

Η επόμενη χρονιά, 2013-14, αποδείχθηκε ωστόσο κακή για την ομάδα που κατρακύλησε στη 10η θέση της τελικής βαθμολογίας (σε σύνολο 14 συλλόγων). Τελικά βρέθηκε εκτός της ζώνης του υποβιβασμού σε ισοβαθμία και πάλι με τον Ο.Φ.Η., με ισοζύγιο 11 νίκες και 15 ήττες. Οι Κακιούζης (291 πόντοι σε 20 αγωνιστικές, 14,55 κατά μ.ό.) και Γιαννακόπουλος (353 πόντοι σε 25 αγωνιστικές, 14,12 κατά μ.ό.) ανταγωνίστηκαν για μία ακόμη χρονιά για τον τίτλο του παραγωγικότερου σκόρερ της ομάδας. Διακρίθηκαν επίσης ο Σάββας Μανούσος (336 πόντοι σε 26 αγωνιστικές, 12,92 κατά μ.ό.) και Βαγγέλης Σακελλαρίου (291 πόντοι σε 26 αγωνιστικές, 11,19 κατά μ.ό.). Ο Κακιούζης πρώτευσε για δεύτερη συνεχόμενη χρονιά στο σύστημα της αξιολόγησης όλων των αθλητών του Πρωταθλήματος (επίδοση 0,690 σε 475 λεπτά συμμετοχής). Στη διοργάνωση του Κυπέλλου Ελλάδος το Λαύριο προχώρησε λίγο περισσότερο σε σχέση με τις προηγούμενες χρονιές. Στην Α' Φάση ξεπέρασε με δυσκολία το εμπόδιο της Καβάλας την οποία νίκησε εντός έδρας με σκορ 64-63. Στην 1η Αγωνιστική της Β' Φάσης επικράτησε εντός έδρας του Κ.Α.Ο.Δ. με σκορ 87-69. Τελικά η πορεία του Λαυρίου στο θεσμό διακόπηκε από τον Κολοσσό Ρόδου που νίκησε μακριά από την έδρα του με σκορ 59-76.

Η αγωνιστική περίοδος 2014-15 αποδείχθηκε ιστορική για το σύλλογο καθώς σημείωσε την καλύτερη επίδοσή του μέχρι τότε στην Α2 Εθνική Κατηγορία, καταλαμβάνοντας την 3η θέση στην τελική βαθμολογία, πίσω από την Καβάλα και τον Αρκαδικό. Ο απολογισμός της χρονιάς ήταν 18 νίκες και 8 ήττες απέναντι σε 13 αντιπάλους. Κορυφαίος σκόρερ του συλλόγου για την περίοδο αυτή ήταν ο Βαγγέλης Σακελλαρίου (398 πόντοι σε 24 αγωνιστικές, 16,58 κατά μ.ό.). Διακρίθηκαν επίσης οι Διονύσης Γιαννακόπουλος (334 πόντοι σε 23 αγωνιστικές, 14,52 κατά μ.ό.), Γιώργος Μπρόζος (279 πόντοι σε 23 αγωνιστικές, 12,13 κατά μ.ό.) και Μιχάλης Περράκης (261 πόντοι σε 24 αγωνιστικές, 10,88 κατά μ.ό.). Ο Γιαννακόπουλος ήταν επίσης ο αθλητής του Πρωταθλήματος με τη δεύτερη καλύτερη επίδοση στα κερδισμένα φάουλ (147 σε 23 αγωνιστικές, 6,39 κατά μ.ό.). Σε ό,τι αφορά το Κύπελλο, το Λαύριο απέκλεισε για δεύτερη συνεχόμενη χρονιά την Καβάλα με εντός έδρας σκορ 68-55, προτού ηττηθεί με τη σειρά του εντός έδρας από τον Κόροιβο Αμαλιάδας με σκορ 62-76 στην 1η Αγωνιστική της Β' Φάσης.

Το καλοκαίρι του 2015 ο Κ.Α.Ο.Δ. αποχώρησε οικειοθελώς από όλες τις εθνικές κατηγορίες με αποτέλεσμα να γίνει διαθέσιμη μία θέση στην κορυφαία κατηγορία της ελληνικής ανδρικής καλαθοσφαίρισης, την οποία κάλυψε το Λαύριο ως πρώτη επιλαχούσα ομάδα.

#### Άνοδος στην Α1 Εθνική Κατηγορία (2015&#45;2025)
Οι αγωνιστικές υποχρεώσεις της ομάδας το επόμενο φθινόπωρο ξεκίνησαν από τη διοργάνωση του Κυπέλλου Ελλάδος και συγκεκριμένα από τη Β' Φάση στην οποία συμμετείχε απευθείας. Στην 1η Αγωνιστική επικράτησε εκτός έδρας των Μαχητών Δόξας Πεύκων με σκορ 60-69. Στη 2η Αγωνιστική, όμως, ήταν η σειρά του Λαυρίου να ηττηθεί από το Φάρο Κερατσινίου εκτός έδρας με σκορ 76-56 και να αποκλειστεί από τη συνέχεια. Ο Χρήστος Σερέλης παρέμεινε στον πάγκο της ομάδας για 13η συνεχόμενη χρονιά, οδηγώντας τη για πρώτη φορά στην πορεία της στην Α1 Εθνική Κατηγορία. Στη διάρκεια της Κανονικής Περιόδου του 2015-16 το Λαύριο πανηγύρισε 9 νικηφόρα αποτελέσματα σε 26 αγωνιστικές, ισοβαθμώντας με τα Τρίκαλα και τον Απόλλωνα Πατρών. Αν και τοποθετήθηκε χαμηλότερα από τους άλλους δύο, στην 11η θέση, εξασφάλισε την παραμονή του στην Κατηγορία, έχοντας κερδίσει αξιοσημείωτα λίγο πριν το τέλος της χρονιάς τον Π.Α.Ο.Κ. στην Πυλαία. Στο σκοράρισμα για λογαριασμό του Λαυρίου διακρίθηκαν τη χρονιά αυτή οι Αμερικανοί Ντεμάριους Μπολντς (255 πόντοι σε 16 αγωνιστικές, 15,94 κατά μ.ό.), Μπράντον Γιανγκ (291 πόντοι σε 24 αγωνιστικές, 12,13 κατά μ.ό.) και Ουσμάν Κρουμπάλι (267 πόντοι σε 25 αγωνιστικές, 10,68 κατά μ.ό.).

### Περίοδοι σε Εθνικές Κατηγορίες

### Πρόσωπα



 


### Σήμα
Το σημερινό σήμα του Γ.Σ. Λαυρίου απεικονίζει μία κουκουβάγια, σύμβολο του πρώτου νομίσματος που φτιάχτηκε στην Αρχαία Ελλάδα, με μέταλλο που προήλθε από τα ορυχεία του Λαυρίου.


Αρχείο:GC Lavrio (logo).png|έως το 2013
Αρχείο:ΓΣ Λαυρίου.svg|2013 - σήμερα
Αρχείο:Lavrio B.C. DHI Logo.png|2016-2017


## Τμήμα καλαθοσφαίρισης γυναικών
Κατά τη δημιουργία του ο σύλλογος διέθετε και γυναικείο τμήμα καλαθοσφαίρισης, καθώς και τμήματα υποδομής για αθλήτριες νεαρότερης ηλικίας. Σήμερα το τμήμα υφίσταται χωρίς, ωστόσο, να λαμβάνει μέρος σε κάποια επίσημη διοργάνωση της Ε.Σ.Κ. Αττικής.

## Τμήμα πάλης
Το τμήμα της πάλης του συλλόγου προσέλκυσε ανέκαθεν παιδιά από απογόνους προσφυγικών οικογενειών του Πόντου.

## Τμήμα στίβου
Το τμήμα στίβου διέθετε πολυάριθμους αθλητές, κυρίως παιδικής και νεαρής ηλικίας. Το Σεπτέμβριο του 1994, απέσπασε τα πρώτα μετάλλια στους Διασυλλογικούς Αγώνες Ανατολικής Αττικής.

## Παραπομπές


## Εξωτερικοί σύνδεσμοι
* 

Κατηγορία:Γ.Σ. Λαυρίου
Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1990
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1990
Κατηγορία:Σωματεία Ε.Σ.Κ.Α.